**TEM/253/03.01.01/2013**

Oikeusministeriö

Lainvalmisteluosasto

**Asia Lausunto, HE säätiön valvontamaksusta**

**Viite Hallituksen esitys eduskunnalle laiksi säätiön valvontamaksusta, luonnos 29.5.2013**

Lausuntona hallituksen esitykseen eduskunnalle laiksi säätiön valvontamaksusta Takuu-Säätiö toteaa kunnioittavasti seuraavaa:

Lakiehdotuksen tavoitteena on säätää menettelystä, jossa säätiön taseen loppusumman perusteella määriteltävä valvontamaksu korvaisi nykyisen vuosiselvitysilmoituksesta perittävän käsittelymaksun. Valvontamaksut olisi porrastettu säätiön taseen loppusumman mukaisesti kolmeen eri tasoon. Valvontamaksun määräisi sekä perisi edelleenkin Patentti- ja rekisterihallitus. Valvontamaksut tuloutettaisiin valtion talousarviossa bruttomääräisinä tuloina ja vastaava summa osoitettaisiin talousarviossa takaisin Patentti- ja rekisterihallitukselle.

Takuu-Säätiö pitää tärkeänä, että suomalainen säätiötoiminta on riittävän ja tosiasiallisen valvonnan kohteena, toteuttipa säätiö toimintaansa millä toimialueella tahansa. Sosiaalialan säätiöt ovat jo nykyisin usean eri tahon valvonnan kohteena, riippuen siitä, mistä ne saavat rahoituksensa tai millä sisältöalueella ne toimivat. Osa tästä valvonnasta on todennäköisesti myös toisiinsa nähden päällekkäistä. Takuu-Säätiön arvion mukaan ehdotetun lain mukaiseen menettelyyn siirtymisellä ei ole välitöntä taloudellista merkitystä säätiöiden käytännön toiminnan näkökulmasta. Takuu-Säätiö tahtoo samalla kiinnittää lainsäätäjän huomion siihen, että suuntaus, jossa samanaikaista ja osin päällekkäistä säätiöihin kohdistuvaa valvontaa vahvistetaan säätiöiden varsinaisen toiminnan kustannuksella, on väärä. Takuu-Säätiön näkemyksen mukaan lainsäätäjän tulisi tässä yhteydessä vielä selvittää, mitkä kaikki tahot säätiöiden toimintaa tosiasiassa valvovat ja missä valvontaa voitaisiin yksinkertaistaa ja päällekkäisyyksiä poistaa. Vaikka kaikesta tämän valvonnan toteuttamisesta ei aiheutuisikaan säätiöille suoranaisia kuluja, on siihen käytetty työaika kuitenkin säätiöiden näkökulmasta merkittävä.

Takuu-Säätiön näkemyksen mukaan kansalaistoiminnalle ja erityisesti sen toimintamuotona säätiöiksi organnisoituneille toimijoille ei tulisi jatkossa kohdentaa yhtään nykyistä enempää maksuja, jotka ohjautuvat julkiselle sektorille. Erityisesti julkisten avustusten turvin toimivien järjestöjen toiminta-avustusten tulisi olla käytössä mahdollisimman täysimääräisesti organisaation tarkoituspykälän mukaiseen toimintaan.

Takuu-Säätiö ehdottaa harkittavaksi säätiöitten valvontamaksun osalta menettelyä, jossa osa säätiörekisterin kustannuksista maksetaan valtion budjetista, kuten yhdistysrekisterin osalta on menetelty. Mikäli ehdotettu lainsäädäntö tulee sellaisenaan voimaan, asettaa se sosiaalialan säätiöt ja vastaavalla tavoin toimivat yhdistykset eriarvoiseen asemaan.

Esityksessä on pohdittu lyhyesti myös valvontamaksun taloudellisia vaikutuksia säätiöiden itsensä kannalta. Takuu-Säätiön näkemyksen mukaan pohdinta ja erilaisten säätiöiden näkökulmasta todellisten taloudellisten vaikutusten kartoitus ja arvioiminen jää kuitenkin esityksessä vähäiseksi. Erityisesti tulisi ehdotetussa lainsäädännössä arvioida uudelleen 2§:n mukaisen porrastuksen toimivuus ja oikeudenmukaisuus käytännössä. Takuu-Säätiön näkemyksen mukaan kolmitasoisen porrastuksen keskimmäinen taso, jossa taseen loppusumma on 100 000 euron ja 10 000 000 euron välillä on aivan liian laaja, jotta säätiöitä kohdellaan tasaveroisesti suhteessa niiden käytettävissä oleviin resursseihin.

Helsingissä 13. päivänä elokuuta 2013

TAKUU-SÄÄTIÖ

 

Jukka Mäki Juha A. Pantzar

Hallituksen puheenjohtaja Toiminnanjohtaja